Iarraidh ar réamhrialú ón Juzgado de lo Mercantil nº 1 de Palma de Mallorca (an Spáinn) an 12 Eanáir 2023 – Eventmedia Soluciones SL v Air Europa Líneas Aéreas SAU
(Cás C-11/23, Eventmedia Soluciones)
Teanga an cháis: an Spáinnis
An chúirt a rinne an tarchur
Juzgado de lo Mercantil nº 1 de Palma de Mallorca
Páirtithe sna príomhimeachtaí
Iarratasóir: Eventmedia Soluciones SL
Cosantóir: Air Europa Líneas Aéreas SAU
Na ceisteanna a tharchuirtear
An féidir cur san áireamh clásail, i gconradh aeriompair, amhail an clásal sa chás seo, a mheas mar mhaolú do-ghlactha mar a luaitear in Airteagal 15 de Rialachán (CE) Uimh. 261/04,1 ós rud é go dteorannaítear leis oibleagáidí an iompróra trí shrian a chur leis an bhféidearthacht do na paisinéirí go gcomhlíonfar an ceart [chun] cúitimh mar gheall ar eitilt a cuireadh ar ceal tríd an éileamh a aistriú?
An féidir Airteagal 7(1) i gcomhar le hAirteagail 5(1)(c) agus 5(3) de Rialachán (CE) Uimh. 261/04 a léiriú sa chaoi gurb ionann íoc cúitimh, mar gheall ar eitilt a cuireadh ar ceal, arna dhéanamh ag an iompróir a bhí freagrach as an eitilt a chur ar fáil, agus oibleagáid a fhorchuirtear leis an Rialachán d’ainneoin gurb ann do chonradh iompair leis an bpaisinéir agus neamhchomhlíonadh lochtach oibleagáidí conarthacha an aeriompróra.
Mar mhalairt rogha, i gcás go meastar nach ionann an clásal sin agus maolú do-ghlactha i gcomhréir le hAirteagal 15 de Rialachán (CE) Uimh. 261/04 nó go mbaineann cineál conarthach leis an gceart chun cúitimh, tarchuirtear an cheist seo a leanas:
An gcaithfear Airteagail 6(1) agus 7(1) de Threoir 93/13/CEE ón gComhairle an 5 Aibreán 1993 maidir le téarmaí éagóracha i gconarthaí tomhaltóra 1 a léiriú sa chaoi nach mór don chúirt náisiúnta a bhfuil caingean os a comhair maidir leis an gceart chun cúitimh mar gheall ar eitilt a cuireadh ar ceal dá bhforáiltear in Airteagal 7(1) de Rialachán (CE) Uimh. 261/04 rialú ex officio a dhéanamh ar an gcineál éagórach a d’fhéadfadh a bheith ar an gclásal a cuireadh isteach sa chonradh iompair nach gceadaíonn don phaisinéir a chearta a aistriú, nuair is é an t-aistrí a thionscnaíonn an chaingean, aistrí nach bhfuil, murab ionann agus an t-aistreoir, ina thomhaltóir nó úsáideoir?
I gcás go bhfuil sé oiriúnach an rialú ex officio a dhéanamh, an féidir an ceanglas chun an tomhaltóir a chur ar an eolas agus a shuí an agraíonn sé cineál éagórach an chlásail nó an nglacann sé leis a fhágaint ar lár i bhfianaise an ghnímh chríochnaithigh dá éileamh a aistriú de shárú ar an téarma a d’fhéadfadh a bheith éagórach nach gceadaíonn aistriú an éilimh?
____________
1 Rialachán (CE) Uimh. 261/2004 ó Pharlaimint na hEorpa agus ón gComhairle an 11 Feabhra 2004 lena mbunaítear comhrialacha maidir le cúiteamh agus cúnamh do phaisinéirí i gcás nach gceadófar dóibh bordáil agus i gcás ina gcuirfear eitiltí ar ceal nó i gcás ina gcuirfear moill fhada orthu (IO 2004 L 46, lch. 1).
1 IO 1993 L 95, lch. 29.